Fid‐19 ta' Mejju 2016, il‐Kunsill żied 18‐il persuna u entità waħda mal‐lista ta' dawk soġġetti għall‐miżuri restrittivi tal‐UE kontra r-Repubblika Demokratika tal-Poplu tal-Korea (RDPK). Dawn il-miżuri addizzjonali tal-UE jikkomplementaw ir-reġim ta' sanzjonijiet imposti minn diversi riżoluzzjonijiet tal-Kunsill tas-Sigurtà tan-Nazzjonijiet Uniti. Il-persuni soġġetti għal miżuri restrittivi b'din id-deċiżjoni tal-Kunsill huma l-aktar uffiċjali militari b'kariga għolja involuti f'korpi ewlenin responsabbli għall-appoġġ jew il-promozzjoni tal-programmi tar-RDPK relatati man-nuklear, relatati mal-missili ballistiċi jew relatati ma' armi oħra ta' qerda massiva. L-entità addizzjonali elenkata hija involuta fl-iżvilupp u l-implimentazzjoni operazzjonali ta' programmi relatati mal-missili ballistiċi jew relatati ma' armi oħra ta' qerda massiva. Is-sanzjonijiet jinkludu restrizzjonijiet fuq l-ivvjaġġar u ffriżar tal-assi. Id-deċiżjoni ttella' l-għadd totali ta' persuni soġġetti għal miżuri restrittivi tal-UE għal 66 u l-għadd ta' entitajiet għal 42. L-atti legali, li jinkludu l-ismijiet tal-persuni u l-entità kkonċernati, huma ppubblikati fil-Ġurnal Uffiċjali tal-20 ta' Mejju 2016. Id-deċiżjoni ġiet adottata permezz ta' proċedura bil-miktub. Il‐miżuri restrittivi tal‐UE kontra r-RDPK ġew introdotti fl-2006. Il-miżuri eżistenti, li jimplimentaw ir-riżoluzzjonijiet kollha tal-KSNU adottati wara t-testijiet nukleari u l-varar bl-użu ta' teknoloġija tal-missili ballistiċi jinkludu wkoll miżuri addizzjonali awtonomi tal-UE, li jindirizzaw l-aktar il-programmi nukleari, tal-AQM u tal-missili ballistiċi tar-RDPK. Dawn il‐miżuri jinkludu projbizzjonijiet fuq l‐esportazzjoni u l‐importazzjoni ta' armi kif ukoll prodotti u teknoloġija li jistgħu jikkontribwixxu għal dawn il‐programmi illegali. Kemm in‐NU kif ukoll l‐UE, b'mod awtonomu, imponew ukoll miżuri restrittivi relatati fis-setturi usa' tas‐servizzi finanzjarji, il‐kummerċ u t‐trasport. L‐UE saħħet il‐miżuri tagħha l‐aħħar fit‐31 ta' Marzu 2016, waqt li ttrasponiet ir‐riżoluzzjoni 2270 tal‐KSNU. Stqarrija għall-istampa mill-4 ta' Marzu 2016 dwar it-traspożizzjoni tal-ewwel sett ta' miżuri kontra r-RDPK taħt l-UNSCR 2270 Korea ta' Fuq: l-UE tespandi l-miżuri restrittivi skont ir-riżoluzzjoni tal-KSNU Il-proċedura tal-adozzjoni ta' miżuri restrittivi tal-UE - 'sanzjonijiet' Ir-relazzjonijiet tal-UE mar-RDPK